Նատալյա Լավրովա

Նատալյա Ալեքսանդրովնա Լավրովա (, ), ռուս մարմնամարզուհի, Եվրոպայի քառակի չեմպիոն, աշխարհի հնգակի չեմպիոն, առաջին երկակի օլիմպիական չեմպիոնը գեղարվեստական մարմնամարզությունից խմբային վարժություններում (նրանից հետո նույն ցուցանիշին հասել են Ելենա Պոսևինան և Անաստասիա Բլիզնյուկը խմբային վարժություններում, ինչպես նաև Եվգենյա Կանաևան անհատական բազմամարտում)։ Նատալյա Լավրովան եղել է առաջին մարմնամարզուհին, որին հաջողվել է հաղթել Օլիմպիական խաղերում 16 տարեկանում։ 2000 թվականին արժանացել է Ռուսաստանի սպորտի վաստակավոր վարպետի կոչման, եղել է Ռուսաստանի գեղարվեստական մարմնամարզության հավաքականի մարզիչ։

Կենսագրություն 
Նատալյա Լավրովան ծնվել է 1984 թվականի օգոստոսի 4-ին Պենզայում։ Սպորտով զբաղվել սկսել է հինգ տարեկանում, առաջին մարզիչը եղել է Օլգա Ստեբենևան։ Սովորել է Պենզայի № 75 միջնակարգ դպրոցում։ Ավարտել է Պենզայի Վիսարիոն Բելինսկու անվան պետական մանկավարժական համալսարանում։

Ռուսաստանի գեղարվեստական մարմնամարզության հավաքականում ընդգրկվել է 1998 թվականին։ Մարզիչը եղել է Տատյանա Վասիլևան։ 1999 թվականի աշխարհի առաջնությունում զբաղեցրել է առաջին տեղը խմբային վարժություններում։

2000 թվականի սեպտեմբերի 30-ին Նատալյա Լավրովան Սիդնեյում (Ավստրալիա) անցկացվող Օլիմպիական խաղերում նվաճել է ոսկե մեդալ գեղարվեստական մարմնամարզության խմբային վարժություններում։ 2004 թվականին Աթենքի Օլիմպիական խաղերում Նատալյա Լավրովան կրկին արժանացել է ոսկե մեդալի՝ դառնալով առաջին երկակի օլիմպիական չեմպիոնը գեղարվեստական մարմնամարզությունից։

Նատալյա Լավրովան բազմիցս հաղթել է Գրան պրիի միջազգային մրցությունների խմբային վարժություններում։

Նատալյա Լավրովան եղել է «Դինամո» մարզական ակումբի գլխավոր մարզիչ գեղարվեստական մարմնամարզությունից, ինչպես նաև օլիմպիական նախապատրաստական կենտրոնի մարզիչ գեղարվեստական մարմնամարզությունից։

2010 թվականի ապրիլի 23-ին Նատալյա Լավրովան դարձել է ավտովթարի զոհ Պենզայի մոտ՝ Պենզա-Շեմիշեյկա ավտոճանապարհին, իր կրտսեր քրոջ՝ 23-ամյա Օլգայի հետ։ ՎԱԶ-2114 ավտոմեքենան, որի ղեկին եղել է Նատալյայի քույրը, դուրս է եկել հանդիպակաց գոտի և բախվել Մազդա մակնիշի ավտոմեքենային։ Հարվածից Լավրովայի մեքենան դուրս է նետվել ճանապարհից, ինչից հետո այրվել է։ Լավրովայի քույրը նույնպես զոհվել է ավտովթարից։

Նատալյա Լավրովան քրոջ՝ Օլգայի հետ թաղվել է Պենզայի Նովոզապադնի գերեզմանատան Փառքի ծառուղում։

Պարգևներ 
 Պատվո շքանշան – ֆիզիկական կուլտուրայի և սպորտի զարգացման գործում ունեցած մեծ ավանդի, Աթենքում 2004 թվականի 28-րդ Օլիմպիադայում ցուցաբերած մարզական բարձր ձեռքբերումների համար
 Բարեկամության շքանշան – ֆիզիկական կուլտուրայի և սպորտի զարգացման գործում ունեցած մեծ ավանդի, Սիդնեյում 2000 թվականի 27-րդ Օլիմպիադայում ցուցաբերած մարզական բարձր ձեռքբերումների համար

Հիշատակ 
 2011 թվականի հունիսի 24-ին Պենզայի քաղաքային Դումայի № 657-29/5 որոշմամբ Պենզա քաղաքի Պերվոմայսկի շրջանի նոր փողոցներից մեկը կոչվել է Լավրովայի փողոց։  
 2012 թվականի հոկտեմբերի 19-21-ը Պենզայի «Буртасы» սպորտի պալատում անցկացվել է Համառուսական երրորդ մրցաշարը գեղարվեստական մարմնամարզության խմբային վարժություններից երկակի օլիմպիական չեմպիոն Նատալյա Լավրովայի գավաթի խաղարկմամբ։
 2010 թվականի ապրիլի 26-ին Պենզայի իշխանությունները հայտարարել են, որ քաղաքում կանգնեցվելու է երկակի օլիմպիական չեմպիոն Նատալյա Լավրովայի հուշարձանը։

Ծանոթագրություններ

Արտաքին հղումներ 
 Նատալյա Լավրովան Օլիմպիական խաղերում  
 «Однажды мама подарила плюшевого медвежонка…» — «Советский спорт», 23 апреля 2010

Ռուս մարմնամարզիկներ
Բարեկամության շքանշանի ասպետներ (Ռուսաստան)
Ռուսաստանի սպորտի վաստակավոր վարպետներ
Ռուս օլիմպիական չեմպիոններ‎
Ավտոճանապարհային վթարներից զոհվածներ
2004 թվականի Ամառային օլիմպիական խաղերի չեմպիոններ
2000 թվականի Ամառային օլիմպիական խաղերի չեմպիոններ